Avainsanat

Tiivistelmä



Avainsanat

1 Maatalous - Yhteinen maatalouspolitiikka - Euroopan maatalouden ohjaus- ja tukirahaston (EMOTR) rahoitus - Periaatteet - Yhteisön oikeussääntöjä rikkomalla maksettujen summien takaisinperintä ja kantamatta jääneiden tuontitullien jälkikäteinen perintä - Jäsenvaltioiden velvollisuus tehdä tarpeelliset tapauskohtaiset päätökset - Komission valta tehdä sitovia, kyseisille toimijoille haitallisia päätöksiä - Komission toimivallan puuttuminen

(EY:n perustamissopimuksen 209 a artikla; neuvoston asetukset N:o 729/70, N:o 1697/79 ja N:o 595/91)

2 Kumoamiskanne - Kannekelpoiset toimet - Käsite - Toimet, joilla on oikeudellisesti sitovia vaikutuksia - Komission jäsenvaltion viranomaisille osoittama tiedonanto, jossa näitä pyydetään perimään tiettyjä kantamatta jääneitä tai aiheettomasti maksettuja yhteisen maatalouspolitiikan alaan kuuluvia summia

(EY:n perustamissopimuksen 173 artikla)

Tiivistelmä

3 Asetuksessa N:o 729/70 säädettyjen yhteiseen maatalouspolitiikkaan kuuluvien aiheettomasti maksettujen tukien takaisinperimisessä ja asetuksessa N:o 1697/79 säädettyjen kantamatta jääneiden tuontitullien jälkikäteisessä perimisessä yhteisön säännöstön toimeenpano kuuluu jäsenvaltioille, ja niiden on myös tehtävä kyseisten taloudellisten toimijoiden osalta tarpeelliset tapauskohtaiset päätökset kansallisessa lainsäädännössä vahvistettujen sääntöjen ja yksityiskohtaisten määräysten mukaan, jollei yhteisön oikeudessa asetetuista rajoituksista muuta johdu.

Tähän on lisättävä, että komission yksiköiden ja kansallisten toimielinten yhteistyötä koskevia yksityiskohtaisia sääntöjä sääntöjenvastaisuuksien torjumisen tehostamiseksi on tosin täsmennetty asetuksessa N:o 595/91 kertyneiden kokemusten perusteella, mutta sillä ei muutettu asetuksella N:o 729/70 luotua valvontajärjestelmää, jossa komissiolla on ainoastaan täydentävä tehtävä. Asetuksessa N:o 595/91 ei vähäisessäkään määrin myönnetä komissiolle valtaa toteuttaa sitovia ja toimijoille haitallisia toimia yhteisen maatalouspolitiikan rahoitusta koskevien sääntöjenvastaisuuksien ja laiminlyöntien torjumiseksi ja selvittelemiseksi. Asetuksessa vahvistettiin ainoastaan komission aloitevaltaa sekä tiedonsaantikeinoja ja valvontakeinoja tällä alueella.

Tämän osalta on vielä todettava, että perustamissopimuksen 209 a artiklassa vahvistetaan selvästi, että jäsenvaltioille kuuluu velvollisuus torjua yhteisön taloudellisia etuja loukkaavat petolliset menettelyt.

4 Sellaisia toimia ja päätöksiä, joita vastaan on mahdollista nostaa perustamissopimuksen 173 artiklassa tarkoitettu kumoamiskanne, ovat ainoastaan ne toimenpiteet, joilla on kantajan etuihin vaikuttavia, oikeudellisesti sitovia vaikutuksia. Tällainen toimenpide ei ole komission jäsenvaltion viranomaisille osoittama tiedonanto, jossa se sellaisen tutkimuksen yhteydessä, johon se on osallistunut, pyytää viranomaisia yhtäältä perimään takaisin tiettyjä yritykselle erään maatalousalan yhteistä markkinajärjestelyä koskevan järjestelmän perusteella myönnettyjä ja komission lainvastaisina pitämiä tukia ja jossa se toisaalta pyytää perimään yritykseltä sen maksettaviksi kuuluvia tuontitulleja.

Kyseisen yrityksen oikeudelliseen asemaan vaikuttavat suoraan ainoastaan sellaiset toimenpiteet, joilla on yrityksen osalta oikeudellisesti sitovia vaikutuksia; nämä toimenpiteet ovat yhteisön säännöstöä soveltavien kansallisten viranomaisten toteuttamia.